**දෙපා:චක්‍රලේඛ:01/2013** මගේ අංක:වජී/1/18/ස්මා/2013,

 වනජීවී සංරක්ෂණ දෙපාර්තමේන්තුව,

අංක 811/ඒ ,ජයන්තිපුර පාර,

බත්තරමුල්ල.

2013.07.

වනජීවී සංරක්ෂණ දෙපාර්තමේන්තුවේ,

අධ්‍යක්ෂවරුන්,

නියෝජ්‍ය අධ්‍යක්ෂවරුන්,

සහකාර අධ්‍යක්ෂවරුන්,

උද්‍යානභාරකරුවන් සහ

දෙපාර්තමේන්තුවේ සියලු කාර්ය මණ්ඩලය වෙත

 **වනජීවී සංරක්ෂණ දෙපාර්තමේන්තුවේ නව ස්ථාන මාරු ප්‍රතිපත්තිය**

වනජීවී සංරක්ෂණ දෙපාර්තමේන්තුවේ වාර්ෂික ස්ථාන මාරුවීම්, මෙම නව ස්ථාන මාරුවීම් ප්‍රතිපත්තියට අනුව මින් ඉදිරියට සිදු කෙරෙන අතර,ඒ අනුව වනජීවී සංරක්ෂණ දෙපාර්තමේන්තුවේ නිළධාරීන්ගේ ස්ථාන මාරුවීම් සම්බන්ධයෙන් මෙතෙක් බලපැවැත්වූ සියලුම චක්‍රලේඛ මින් අවලංගු කෙරේ.

වනජීවී සංරක්ෂණ දෙපාර්තමේන්තුවේ දෙපාර්තමේන්තුමය කාර්ය මණ්ඩලය වෙත පැවරි ඇති රාජකාරී හා කළාප භාර සහකාර අධ්‍යක්ෂ කාර්යාල,උද්‍යාන,අඩවි,බීට්ටු යනාදිය ස්ථානගත වී ඇති ආකාරය සැලකිල්ලට ගනිමින් කාර්ය්‍ය මණ්ඩලයේ සියලු දෙනාට සාධාරණත්වය ඉටු වන අයුරින් මෙම වාර්ෂික ස්ථාන මාරු ප්‍රතිපත්තිය සකස් කර ඇත.

**01. පරමාර්ථය**

 මෙම පටිපාටියේ විෂය පථයට යටත්වන සෑම නිළධාරියෙකුටම ආයතන සංග්‍රහයේ හා රාජ්‍ය සේවා කොමිෂන් සභාවේ අංක 1589/30 හා 2009.02.20 දිනැති අතිවිශේෂ ගැසට් පත්‍රයේ කාර්ය පටිපාටික රීති (කාණ්ඩ අංක 1) හි XVIII වන පරිච්ඡේදයෙහි අදාල ප්‍රතිපාදනයන්ට අනුකූලව හැකි සෑම විටකම උපරිම සාධාරණත්වය තුල සේවා ස්ථාන ලබා දීම මෙම ස්ථාන මාරු පටිපාටියේ පරමාර්ථය වේ.

 **02. සේවා ස්ථාන වර්ගීකරණය**

 දෙපාර්තමේන්තුවේ සේවා ස්ථාන ,ඉතා ප්‍රියමනාප,ප්‍රියමනාප සහ ප්‍රියමනාප නොවන යනුවෙන් කොටස් තුනකට බෙදේ.දැනට හදුනා ගෙන ඇති ඉතා ප්‍රියමනාප,ප්‍රියමනාප,ප්‍රියමනාප නොවන ස්ථාන පිළිබඳ විස්තර ඇමුණුම් 1 හි දක්වා ඇත**.(ක්ෂේත්‍ර ප්‍රදේශ නැවත වෙන් කිරීම,පහසුකම් වැඩි දියුණුව වැනි කරුණු මත මෙම ලේඛනය වරින් වර සංශෝධනය කිරීමට යටත් වේ.)**

 **03. ස්ථාන මාරුවකදී සලකා බැලිය යුතු පොදු ප්‍රතිපත්ති**

03.1 වාර්ෂික ස්ථාන මාරුවීම් වලදී කාලය ගණනය කරනු ලබන්නේ ස්ථාන මාරුවීම් කරන

 වර්ෂයට පෙර වර්ෂයේ දෙසැම්බර් 31 වෙනි දිනටය.

 (උදා:2014 වාර්ෂික ස්ථාන මාරුවීම් සඳහා 2013.12.31 දින)

 03.2 යම් සේවා ස්ථානයකට අයදුම්කරුවන් වැඩි ප්‍රමාණයක් ඉල්ලා සිටින අවස්ථාවකදී

 ඔහුගේ පෙර සේවා ස්ථාන හා සේවා කාලය සැලකිල්ලට ගෙන ප්‍රමුඛතාවය ලබා දිය

 යුතුය.

03.3 සේවා ස්ථානයකට නියම කර ඇති කාර්ය මණ්ඩල ප්‍රමාණය ඉක්මවා ස්ථාන මාරුවීම්

 ලබා නොදිය යුතුය.

03.4 නව පත්වීම්ලාභීන් විසින් තමන් අනුයුක්ත කළ සේවා ස්ථානයේ අවම වශයෙන් වසර

 03 ක සේවා කාලයක් අඛන්ඩව සේවය කළ යුතුය.

03.5 සුහඳ ස්ථාන මාරුවීම් ලබා ගැනීමට ඉල්ලුම් කිරීමේදී ඒ පිළිබඳව සලකා බලනුයේ

 රාජකාරී හා සේවයේ අවශ්‍යතාවයන් වලට යටත්වය

03.6 නියමිත සේවා කාලය සම්පූර්ණ කර ස්ථාන මාරුවීම් ලැබූවෙක් සුහඳ ස්ථාන මාරුවීම්

 යටතේ එම සේවා ස්ථානය නැවත ඉල්ලා සිටිය හොත් ඒ පිළිබඳව සලකා බලනු

 නොලැබේ.

03.7. වාර්ෂික ස්ථාන මාරුවීම සඳහා සුදුසුකම් නොලැබූවකු නොවැලැක්විය හැකි හේතුවක්

 මත හෝ පෞද්ගලික හේතු මත හෝ සුහඳ ස්ථාන මාරුවීම මත ස්ථාන මාරු ලබා

 ගැනීමට අදහස් කරන්නේ නම් එම ඉල්ලීම ස්ථාන මාරු ක්‍රියාත්මක කරන වර්ෂයේ

 ජනවාරි 01 වනදායින් පසු පෙබරවාරි 28 දින දක්වා පමණක් තම ඉල්ලීම් ඉදිරිපත් කල

 යුතුය.

 03.8. නිළධාරියකු තමාගේ සේවා කාලයේදි වසර 10ක් ඇතුලතදී වසර 03ක් වත් ප්‍රියමනාප

 නොවන සේවා ස්ථානයක සේවය කළ යුතුය

 03.9. කිසිම හේතුවක් නිසාවත් නිළධාරියකු වර්ථමාන සේවා ස්ථානයකට කි.මී. 10කට

 ආසන්න සේවා ස්ථානයකට මාරු නොකළ යුතුය.

 03.10. ස්ථාන මාරු නියෝග පිලිබඳව විවිධ බලපෑම් කරනු ලබන අයට එරෙහිව ආයතන

 **සංග්‍රහයේ XLVII පරිච්ඡේදයේ විධිවිධාන ප්‍රකාරව විනයානුකූලව කටයුතු කිරීමට**

 **පියවර ගනු ලැබේ.**

 03.11 ගිරිතලේ පුහුණු කේන්ද්‍රයේ හා ප්‍රධාන කාර්යාලයේ සේවය කළ කාලය ප්‍රියමනාප

 ස්ථානයක සේවය කළා සේ සලකා කටයුතු කරනු ලැබේ.

 03.12. වාර්ෂික ස්ථානමාරු මණ්ඩල නියෝගයකින් හැර සේවයේ අවශ්‍යතාවය මත එකම

 කළාපයක් තුල පිහිටි සේවා ස්ථාන කිහිපයක සේවය කළ ද එය නිලධාරියාට වාසි

 දායක වන පරිදි එක් සේවා ස්ථානයක සේවය කළ කාලසීමාවක් සේ සලකනු

 ලැබේ.

 03.13. සේවා අවශ්‍යතාවයක් මත යම් කළාපයක් තුල ස්ථාන මාරුවක් සිදු කිරීමට

 අවශ්‍යවන්නේ නම් ඒ සඳහා කළාපය භාර සහකාර අධ්‍යක්ෂ විසින් අධ්‍යක්ෂ

 ජනරාල්ගේ පූර්ව අනුමැතිය ලබා ගෙන ස්ථාන මාරුව සිදුකල යුතුය.

 **04. ස්ථාන මාරු ලැබීම සඳහා සේවා ස්ථානයක සේවයේ නියුක්ත විය යුතු**

 **කාළසීමාව.**

04.1 ඉතා ප්‍රියමානාප සේවා ස්ථානයක වසර හතරකි

04.2 ප්‍රියමනාප සේවා ස්ථානයක වසර තුනකි.වෙනත් ඉල්ලීම් නොමැති අවස්ථාවක උපරිම

 වශයෙන් වසර හතරක් රැදි සිටිය හැකිය.

 04.3 ප්‍රියමනාප නොවන සේවා ස්ථානයක අවම සේවා කාළය වසර 03 කි.

**05. ස්ථාන මාරු මණ්ඩලයට යටත් නොවන ස්ථාන මාරු කිරීම්**

 05.1 සේවා අවශ්‍යතා මත කරනු ලබන ස්ථාන මාරු

 05.2 විනය නියෝගයක් මත හෝ විනයානුකූල ක්‍රියා මාර්ගයක අවශ්‍යතාවය මත හෝ

 හේතුමත හෝ කරනු ලබන ස්ථාන මාරු

 05.3 නිළධාරීන්ගේ ඉල්ලීම මත කරනු ලබන සුහඳ ස්ථාන මාරු

 05.4 සේවා ස්ථානයේ වෙනසක් නොවන පරිදි කිසියම් රජයේ ආයතනයක සිදු කරනු ලබන

 අභ්‍යන්තර අනුයුක්ත කිරීම්.

**06. ස්ථාන මාරු මණ්ඩලය යටතේ සිදු කෙරෙන ස්ථානමාරු කිරීම්:**

 ඉහත 05 වන පරිච්ඡේදයන්හි දැක්වෙන අවස්ථා වලදී හැර අනෙකුත් සියලුම ස්ථාන මාරු

 දෙපාර්තමේන්තු ස්ථාන මාරු මණ්ඩලය විසින් සිදුකරනු ඇත.

06.1 ස්ථාන මාරු මණ්ඩලයට ඉදිරිපත් කරනුයේ ඒ ඒ ස්ථානයන්හී නිසි සේවා කාලය සපුරා

ඇති නිළධාරීන් විසින් කරනු ලබන ඉල්ලීම් පමණි. සේවා කාලය එක් වර්ෂයක් සේ

ගණන් ගනු ලබන්නේ අවම වශයෙන් මාස 11ක් වත් සේවය කර ඇති නම් පමණි.

06.2 කලත්‍රයා රාජ්‍ය සේවකයකු වන අවස්ථාවකදී හැකිතාක් දුරට කලත්‍රයා සේවය කරනු

 ලබන ස්ථානය ගැන සලකා ස්ථාන මාරු කිරිම් සලකා බලනු ඇත.කෙසේ වුවද

 වෙනත් කෙනෙකුගේ අයිතිවාසිකම් වලට හානි නොවන ආකාරයකින් මෙය

 ක්‍රියාත්මක කිරීමට සෑම අවස්ථාවකදීම වගබලා ගත යුතුය .ස්ථාන මාරු සිදුකිරීමේදි

 පාසැල් යන දරුවන්ගේ අධ්‍යාපන කටයුතු වලට බාධා නොවන පරිදි වර්ෂය

 අවසානයේ දි ස්ථාන මාරු කිරීමට හැකි සෑම උත්සහයක්ම දරනු ඇත.

06.3 වයස අවුරුදු 55 ඉක්මවූ නිලධාරීන් ස්ථාන මාරු කිරීමේදී ඔවුන් විසින් ඉල්ලා සිටින

 සේවා ස්ථාන ලබා දීම කෙරෙහි විශේෂ සැලකිල්ලක් දැක්විය යුතුය.

06.4 කිසියම් ලියාපදිංචි වෘත්තීය සමිතියක සභාපති/ලේකම් හෝ භාණ්ඩාගාරික යන

 නිලතල දරන නිළධාරීන් ස්ථාන මාරුවීම් කරනු ලබන්නේ ඔවුන්ගේ වෘත්තීය සමිති

 කාර්යාලයේ කටයුතු කිරීමට පහසු වන පරිදිය.(මෙම වෘත්තීය සමිති ව්‍යවස්ථානුකූලව

 විධිමත්ව නිලවරණ පවත්වා නිළධාරී මණ්ඩලය තෝරා ගෙන ඇති දැනට ක්‍රියාකාරී

 වෘත්තීය සමිති වියයුතු අතර අදාල ලියවිලි වල අධ්‍යක්ෂ ජනරාල් වරයා වෙත ඉදිරිපත්

 කර ඒ බැව් සනාථ කර තිබිය යුතුය. )

06. 5 නිලධාරියෙකු කිසියම් සේවා ස්ථානයක උපරිම සේවා කාළය සම්පූර්ණ කර

 ඇතත්,වෙනත් නිළධාරියකු එම ස්ථානයට ස්ථාන මාරුවක් අපේක්ෂා නොකරයි නම්

 හෝ මාරු මණ්ඩලය වෙනත් නිළධාරියකු පත් නොකරයි නම් හෝ තවත් වසරක් එම

 ස්ථානයේම සේවය කිරීමට ඔහුගේ කැමත්ත මත අවසර දිය හැකිය.

 06.6 ස්ථාන වර්ගිකරණය අනුව ප්‍රිය මනාප නොවන සේවා ස්ථානයක සේවය කරන

 නිළධාරීන්ගේ ස්ථීර පදිංචියද එම ප්‍රියමනාප නොවන සේවා ස්ථානය පිහිටි

 දිස්ත්‍රික්කයේම වේ නම් එවැනි නිළධාරියකුට එම සේවා ස්ථානය ප්‍රියමනාප සේවා

 ස්ථානයක් ලෙස සලකනු ලැබේ.

 **07. වාර්ෂික ස්ථාන මාරුවීම් මණ්ඩලයේ සංයුතිය:**

07.1 අධ්‍යක්ෂ(පාලන)/(මෙහෙයුම්)/(මුදල්) සභාපති

07.2 දෙපාර්තමේන්තුවේ නියෝජ්‍ය/සහකාර අධ්‍යක්ෂවරයකු සාමාජික

07.3අධ්‍යක්ෂජනරාල් විසින් නම් කරනු ලබන ආයතන අංශයේ මාණ්ඩලික නිලධාරියකු සාමාජික

 ව්‍යතිරේඛය:

 ස්ථානමාරු මණ්ඩලයේදී සිදු වෙතැයි කියනු ලබන අසාධාරණකම් මග හැරීමට මෙම දෙපාර්තමේන්තුවේ සේවා ප්‍රදේශයන්හී සේවා කටයුතු සුවිශේෂත්වයක් දරණ බැවින්,අධ්‍යක්ෂ ජනරාල්වරයා අවශ්‍ය යැයි තිරණය කරනු ලබන අවස්ථා වලදී ඒ ඒ කළාපය භාර සහකාර අධ්‍යක්ෂවරුන්ට ද නිරීක්ෂණ මට්ටමින් ස්ථාන මාරු මණ්ඩලයට සහභාගි විය හැකිය.

 තම වෘත්තීය සමිති සාමාජිකයින්ට ස්ථාන මාරු මණ්ඩලයේදි සිදුවෙතැයි කියනු ලබන අසාධාරණකම් මග හැරීමට ව්‍යවස්ථානුකූලව විදිමත් නිලවරණ පවත්වා නිළධාරී මණ්ඩලය තෝරාගෙන ඇති හා ලියා පදිංචි වෘත්තීය සමිති අතරින් දෙපාර්තමේන්තු සේවක සංඛාවෙන් 15% හෝ අදාල සේවාවෙන් 15% ක් හෝ ඊට වැඩි සංඛාවක් නියෝජනය කරනු ලබන සෑම වෘත්තිය සමිතියකින්ම එක් නියෝජිතයෙකුට සහභාගි විය හැකිය.

**08. අභියාචනා මණ්ඩලයේ සංයුතිය :**

08.1 අධ්‍යක්ෂජනරාල් සභාපති

 08.2 අධ්‍යක්ෂවරයකු / නියෝජ්‍ය අධ්‍යක්ෂවරයකු සාමාජික

 (මාරු මණ්ඩලයට ඇතුලත් නොවු)

 08.3 දෙපාර්තමේන්තුමය මාණ්ඩලික නිලධාරියකු සාමාජික

**09. වාර්ෂික ස්ථාන මාරු සඳහා ඉල්ලුම් කිරීම සහ ස්ථාන මාරු නියෝග නිකුත් කිරීම:**

09.1 **වාර්ෂික ස්ථානමාරු අයදුම්පත්‍ර කැඳවීම පිළිබඳ දැන්වීම ජූනි මස 30 වැනි දිනට පෙර**

 **නිකුත් කළයුතු අතර ඒ ඒ සේවා ස්ථානයන්හී උපරිම/අවම සේවා කාලය සම්පූර්ණ කර**

 **ඇති නිලධාරීන් විසින් සෑම වර්ෂයකම ජූලි 31 දිනට පෙර අයදුම් කළ යුතුය**. මේ සඳහා

 දෙපාර්තමේන්තුව විසින් පිළියෙළ කොට ඇති නියමිත ආකෘති පත්‍රයට අනුකූලව

 අයදුම්පත් ඉදිරිපත් කළ යුතුය. එම ආකෘති පත්‍රයට අනුකූලව ඉදිරිපත් නොකරන හා

 අසම්පූර්ණව ඉදිරිපත් කරනු ලබන අයදුම්පත්‍ර ප්‍රතික්ෂේප කරනු ලැබේ.

**09.2 අගෝස්තු මස 10 වැනි දිනට පෙර අදාල ස්ථානමාරු අයදුම්පත්‍ර වාර්ෂික ස්ථාන මාරු**

 **කමිටුව වෙත භාර දීමට ක්‍රියා කළයුතු වන්නේය.**

 09.3 **අගෝස්තු 31 වැනි දිනට පෙර ස්ථාන මාරුකමිටුව විසින් තම ස්ථාන මාරු යෝජනා**

 **අධ්‍යක්ෂ ජනරාල් වෙත ලිඛිතව ඉදිරිපත් කිරීම කළ යුතුය. තමන් විසින් කරනු ලබන**

 **යෝජනා වලට පදනම් වූ හේතු යථා පරිදි වාර්ථා ගත කිරීම වාර්ෂික ස්ථාන මාරු**

 **කමිටුවේ වගකීම වන්නේය.**

09.4 සැප්තැම්බර් 15 දිනට පෙර නියමිත ස්ථාන මාරු අදාල නිළධාරීන් වෙත දැනුම් දීම සිදු

 විය යුතුය

09.5 සැප්තැම්බර් 30 දිනට පෙර හෝ ඊට පෙර ලැබෙන සේ අධ්‍යක්ෂ ජනරාල් වෙත

 අභියාචනා ඉදිරිපත් කල යුතුය. සෑම අභියාචනාවක්ම තම අධීක්ෂණ නිළධාරීයා මගින්

 ඒ සඳහා සකස් කර ඇති ආකෘති පත්‍රයට අනුකූලව ඉදිරිපත් කල යුතුය.

 09.6 **අභියාචනා මණ්ඩලයේ තීරණය ඔක්තෝබර් 15 දිනට පෙර අදාල නිලධාරියා වෙත**

 **ලැබෙන සේ දන්වා යැවිය යුතුය.**

 09.7 කිසියම් සේවා ස්ථානයක නියමිත සේවා කාලය සම්පූර්ණ කර ඇතත් ස්ථාන මාරු

 ඉල්ලුම් පත් ඉදිරිපත් නොකරන නිලධාරීන් පිළිබඳව තම අභිමතය පරිදි තීරණ ගැනීමේ

 බලය ස්ථාන මාරු මණ්ඩලය වෙත පැවරේ.

09.**8 සියලුම ස්ථාන මාරුකිරීම් ජනවාරී 01 දිනට ක්‍රියාත්මක කළයුතු අතර එම තීරණය**

 **නොවැම්බර් 01 දිනට පෙර නිළධාරීයා වෙත දන්වා යැවිය යුතුය.**

09.**9 වාර්ෂික ස්ථාන මාරු නියෝගය අනුව නව සේවා ස්ථානය වෙත මුදාහැර ඇති යම්**

 **නිලධාරීයකු එම සේවා ස්ථානය වෙත වාර්ථා නොකර සිටිය හොත් නව සේවා ස්ථානයේ**

 **කළාප භාර සහකාර අධ්‍යක්ෂ විසින් කාර්ය පටිපාටික රීති සංග්‍රහයේ 15 වැනි පරිච්ඡේදය**

 **ප්‍රකාරව තනතුර හැරගියා සේ සලකා කටයුතු කළ යුතුය.**

**10. ස්ථාන මාරු ගමන් වියදම් හා උපවේශණ දීමනා ගෙවිම:**

 ස්ථානමාරු ගමන් වියදම් ගෙවනු ලබන්නේ පූර්ව සේවා ස්ථානයේ පූර්ණ සේවා කාළය සපුරා තම රාජකාරී නිසි පරිදි තම අනුප්‍රාප්තිකයාට භාර දිමෙන් අනතුරුව නව සේවා ස්ථානය වෙත **නියමිත දිනට රාජකාරී සඳහා වාර්ථා කර ඇති නිලධාරීන්ට පමණි.**

 එච්.ඩී.රත්නායක

 වනජීවී සංරක්ෂණ අධ්‍යක්ෂ ජනරාල්